Джын Родэнбэры

**Ю́джын Ўэ́сьлі «Джын» Ро́дэнбэры** (; 19 жніўня 1921 — 24 кастрычніка 1991) — амэрыканскі сцэнарыст і прадусар. Найболей вядомы як стваральнік навукова-фантастычнага тэлевізійнага сэрыяла «Зорны шлях» () і аўтар ідэі сэрыяла «Андрамэда» ().

## Біяграфія
Джын Родэнбэры нарадзіўся 19 жніўня 1921 году ў горадзе Эль-Паса, Тэхас, ЗША у сям’і Эдварда Родэнбэры і Караліны Глен. Калі яму яшчэ ня споўнілася двух гадоў, ён зь сям’ёй пераехаў у Лос-Анджэлес, ЗША.

Скончыўшы школу, па прыкладу бацькі, ён пачаў навучацца на паліцыянта, адначасова атрымліваючы правы лётчыка. У 1941, пасьля налёту японскіх лётчыкаў на Пэрл-Гарбар, Джын быў пакліканы ў шэрагі войска ЗША, у ВПС. Ён праслужыў у ВПС з 1941 па 1945 на бамбавіку B-17. За час вайны ён зьдзейсьніў 89 баявых вылетаў, атрымаў званьне лейтэнанта і ўзнагароды за выбітныя заслугі.

Пасьля вайны Джын уладкаваўся на працу ў авіякампанію *Пан Амэрыкан* другім пілётам. Але пасьля авіяцыйнай катастрофы ў 1947 ён вырашыў адмовіцца ад кар’еры лётчыка і ўладкаваўся ў паліцыю Лос-Анджэлеса, дзе праслужыў з 1949 па 1956.

Родэнбэры быў двойчы жанаты. Першая жонка — *Айлін Рэксроат* — яго школьная сяброўка. Другая — *[[Мэджэл Барэт]]* — акторка, зь якой ён пазнаёміўся на здымках *Зорнага шляху*.

Джын Родэнбэры сканаў 24 кастрычніка 1991. Паводле завяшчаньня ягоны прах (разам з прахам яшчэ 23 касьмічных піянэраў і энтузіястаў) быў у адмысловай капсуле запушчаны ў космас на ракеце «Пэгас».

## Тэлевізійная кар’ера
У 1950-х гадох Джын Родэнбэры падзарабляў сцэнарыстам на амэрыканскім тэлебачаньні і прымаў удзел у працы над сэрыяламі *Have Gun — Will Travel* і іншымі, а таксама выступіў у ролі прадусара сэрыяла *The Lieutenant*. Першыя свае сцэнары ён падпісваў псэўданімам *Робэрт Ўэсьлі*.

Ідэя стварэньня навукова-фантастычнага шоў у Родэнбэры зьявілася ў 1964. Ідэя новага сэрыяла была прапанаваная каналу CBS, але гэты кантракт аказаўся няўдалым і Джын прапанаваў свае паслугі NBC. У тым жа годзе Джын напісаў сцэнар і спрадусаваў пілётны эпізод «Клетка» () з *[[Джэфры Гантэр]]ам* у ролі капітана *Крыстафэра Пайкі*. Зрэшты, сэрыя не выклікала запалу ў кіраўніцтва канала і праект быў адкладзены. Да таго ж адмовіўся ад здымак Хантэр.

Джын зьвязаўся са знаёмымі сцэнарыстамі і прапанаваў кампаніі тры новых сцэнара, адзін зь якіх быў ухвалены. Нямногім пазьней пачаліся здымкі новай пілётнай сэрыі. Выкарыстоўваліся старыя дэкарацыі, што моцна скараціла бюджэт фільма. Новы сэрыял, які атрымаў назоў *«Зорны Шлях»* (пазьней — «Зорны шлях: Арыгінальны сэрыял») выйшаў на экран у 1966.

Акрамя арыгінальных сэрый *Джын Родэнбэры* зьяўляецца стваральнікам другога сэрыяла эпапеі — «Зорны шлях: Новае пакаленьне», праца над якім пачалася ў 1985 (на экраны сэрыял выйшаў у 1987). Пасьля сьмерці Джына ў 1991 працу над сэрыялам працягнуў Рык Бэрман.

Акрамя працы над сэрыяламі Родэнбэры стаў аўтарам паўнамэтражнага фільма «Зорны шлях: Фільм» (1979).

## Спадчына
Пасьля сьмерці Родэнбэры «Зорны шлях» ня быў забыты. Быў дазьняты сэрыял «Зорны шлях: Новае пакаленне» (апошняя сэрыя выйшла ў 1994), а ў наступстве на экраны выйшлі яшчэ чатыры тэлевізійныя сэрыялы (у тым ліку — мультыплікацыйны).

На аснове *«Зорнага шляху»* таксама былі зьнятыя яшчэ дзевяць паўнамэтражных фільмаў. Некаторыя зь іх — яшчэ пры жыцьці Джына.

## Глядзіце таксама
* Зорны шлях
* Андрамэда
* Зямля: Апошні канфлікт

## Вонкавыя спасылкі
* Афіцыйны сайт сям’і Родэнбэры

Катэгорыя:Прадусары ЗША
Катэгорыя:Сцэнарысты ЗША